Zvolenská, Zuzana, ministerka zdravotníctva SR (2013-10-24):
Vážený pán predseda, vážené panie poslankyne, páni poslanci, dovoľte mi, aby som vás tu informovala o faktoch, ktoré sa týkajú výberového konania na vrtuľníkovú záchrannú zdravotnú službu a zároveň mi, prosím, dovoľte, aby som vám prezentovala dôkazový materiál o účelovom a klamlivom prepojení tohto výberového konania s tragickou nehodou v Radimove. Citát z návrhu pánov poslancov Uhliarika a Novotného: „V čase, keď bol k pacientke privolaný záchranársky vrtuľník, nebol žiadny k dispozícii. Pacientka, žiaľ, svojim zraneniam podľahla.“ Dovoľte mi informovať vás o priebehu záchrannej akcie v časovom slede. Údaje, ktoré vidíte, sú prepisom audiozáznamov komunikácie operačného strediska s posádkami sanitiek. (Vizuálna prezentácia na obrazovkách v sále.) 14.47 prichádza prvotná informácia o nehode na Krajské operačné stredisko záchrannej zdravotnej služby Trnava. Ospravedlňujem sa, nevedela som, že to písmo nebude čitateľné, ale budem čítať. 14.50 vychádza pokyn na zásah. 14.59 je prvá posádka na mieste nehody. Je to deväť minút od pokynu na zásah, 12 minút 33 sekúnd od nehody. 15.09 operátor preveruje dostupnosť vrtuľníkovej záchrannej zdravotnej služby a požaduje aj údaj o dolete na miesto udalosti. Vypočujte si, prosím, nielen prepis, ale vypočujte si, prosím, aj zvukový záznam. Poprosím zvuk. Môžem poprosiť? (Zvukový záznam.) „... počúvam ťa.“ „234-ka ide za vami z obce .......... v Skalici. Ďalej ti chcem povedať, Nitra, vrtuľník má letovo dojazd 25 minút. Takže keby ste potrebovali vrtuľník, povedz to doktorovi zo Skalice, môžeme ho zdvihnúť. Dobre? Daj nám vedieť.“ „Áno. Dobre.“ „Dobre?“ „Dobre, dobre. Čau.“ (Koniec zvukového záznamu.) Ďakujem pekne. Zopakujem: „Vrtuľník z Nitry má dolet 25 minút. Takže keby ste potrebovali vrtuľník, povedzte to doktorovi zo Skalice, môžeme ho zdvihnúť.“ Zároveň si, prosím, vypočujte, čo sa dialo na mieste nehody. Poprosím o druhý zvuk. (Zvukový záznam.) „ Sa počujeme? Halo! Počujeme sa?“ „Nepočujem ťa.“ „Či sa už počujeme? Počujeme sa?“ „No, počujem.“ „No ako je to s tým pacientom, treba ten vrtuľník, rozprával si s lekárom?“ „Netreba. Budeme odchádzať so všetkými troma do Skalice. Dobre?“ „Treba... (nezrozumiteľne povedané) ... ARO?“ „... ARO zo Skalice?“ „Na ARO koľkí?“ „Ešte raz?“ „Jeden pôjde na ARO alebo koľkí?“ „Áno.“ „Jeden.“ „Jeden pacient, pôjdeme na ARO teraz.“ „Dobre.“ (Koniec zvukového záznamu.) Ďakujem pekne. Zopakujem: „Treba ten vrtuľník? Rozprával si s lekárom?“ „Netreba. Budeme odchádzať so všetkými troma do Skalice.“ Vrtuľník počas celej doby zásahu na mieste nehody k dispozícii bol. Prepojenie priebehu záchrannej akcie pri tejto nehode s udeľovaním licencií vrtuľníkom v Bratislave a Trenčíne je, tak ako som povedala v úvode, je účelové a je klamlivé. Vrtuľník z Bratislavy a Trenčína by na miesto nehody doletel v úplne rovnakom čase ako vrtuľník z Nitry, ktorý bol celý čas aktivovaný a k dispozícii. Ak by lekár vrtuľník potreboval, vrtuľník by priletel. 16.55 po ošetrení vo Fakultnej nemocnici Skalica primár v Skalici žiada transport pacientky do Národného ústavu srdcových a cievnych chorôb v Bratislave. Operátor ho informuje o tom, že je k dispozícii vrtuľník v Žiline. Lekár volí transport pozemnou ambulanciou záchrannej zdravotnej služby, doletový rozdiel je necelých 10 minút záchrannej zdravotnej služby, ktorá je k dispozícii priamo v areáli Fakultnej nemocnice Skalica. 17.02 operačné stredisko vydáva pokyn na medziklinický transport s prioritou A. 17.36 pacientka, áá, posádka vyrazila s pacientkou z Fakultnej nemocnice Skalica. Či sekundárny prevoz mal štandardný priebeh a či naozaj mal lekár využiť transport vrtuľníkom zo Žiliny, alebo sa rozhodol správne, nemôžem povedať a nemôžete to povedať ani vy. Jediná inštitúcia, ktorá má možnosť prešetriť prípad, aj ho šetrí v tejto chvíli, je Úrad pre dohľad nad zdravotnou starostlivosťou. Dovoľte mi ďalšiu citáciu z návrhu: „V dňoch 12. až 16. septembra sme boli svedkami závažného výpadku v záchrannom systéme Slovenskej republiky, ktorý nemá obdobu v doterajšej modernej histórii. Stalo sa tak na základe zanedbania povinností Ministerstva zdravotníctva Slovenskej republiky.“ Ako ukázal aj poslanecký prieskum, k žiadnemu výpadku v dôsledku zanedbania povinností zo strany ministerstva nedošlo. Zákon hovorí jasne: „Na území Slovenka musí ministerstvo zabezpečiť fungovanie záchranného zdravotného systému tak, aby bol 24 hodín k dispozícii pre občanov.“ V uvádzanej dobe poskytovalo servis 5 ambulancií vrtuľníkov i záchrannej zdravotnej služby, ktorých zásahovým územím je územie celej Slovenskej republiky. V európskom kontexte možno tento počet vo vzťahu k počtu obyvateľov považovať za nadštandardný. Dámy a páni, videli ste a počuli ste, že sme neporušili zákon a zdravotná starostlivosť bola po celý čas riadne zabezpečená. Preto sa pýtam, prečo tu dneska sme, prečo ma dnes odvolávate? Za to, že sme dodržali literu zákona, za to, že všetko bolo zabezpečené, tak ako je potrebné, za to, že minister zdravotníctva nezasahuje do práce výberovej komisie, ktorá práve pre to je určená, aby bola zabezpečená transparentnosť a dodržaný zákon? Jediné pozitívum, ktoré na tomto mieste nachádzam, je využiť priestor na to, čo má naozaj zmysel, a to je predstavenie našich reálnych výsledkov a zámerov. A to hlavne preto, že ak by vás skutočne zaujímalo, čo sa stalo pri nehode v Radimove, či niekto v tejto veci naozaj pochybil, počkali by ste aspoň na závery šetrenia Úradu pre dohľad nad zdravotnou starostlivosťou, ale myslím, že to už bude po voľbách. Poďme teda... (Potlesk.) Poďme teda k predstaveniu skutočných dosiahnutých reálnych výsledkov a k zámerom, ktoré má ministerstvo zdravotníctva v najbližšej dobe a do budúcna. Poďme na začiatku hneď k nášmu prvému kroku, ktorý sme tu spolu preberali, a to je zlepšenie prerozdeľovania poistného. Napriek mnohým pochybnostiam o rýchlosti zavedenia tohto kroku, lebo to bolo skutočne rýchle, táto zmena odobrala do dnešného dňa zo ziskov súkromných zdravotných poisťovní 38 mil. eur a tieto peniaze smerovali k pacientom. Nie na autá, nie na dovolenky, išli za chorým pacientom. (Vizuálna prezentácia na obrazovkách v sále.) Rovnako na zlepšenie stavu v oblasti zadlženia fakultných nemocníc a univerzitných nemocníc sú postupne realizované systémové opatrenia v oblasti finančného riadenia, optimalizácie prevádzkových procesov, nákupov a centrálneho obstarávania, ale aj personalistiky a liekov. Pozrime sa na reálne výsledky. Znižujeme postupne straty v týchto 13 nemocniciach z úrovne 156 mil. eur v roku 2011 na úroveň 116 mil. eur v roku 2012. A do roku 2015 máme naplánované dostať tieto nemocnice do vyrovnaného hospodárenia. Ako vidíte, tieto plány sa nám aj darí realizovať. Darí sa nám ich realizovať aj napriek tomu, že náklady na mzdy zdravotníkov len v tých 13 nemocniciach stúpli v roku 2012 o 40 mil. eur. Celkovo na celom Slovensku vo všetkých zariadeniach priemerné hrubé mzdy u lekárov stúpli vo všetkých ústavných zariadeniach priemerne o 24 %. Priemerné hrubé mzdy u zdravotných sestier na celom Slovensku stúpli vo všetkých ústavných zariadeniach takmer o 20 % a platy ostatných zdravotníckych pracovníkov vzrástli o 8 %. Slovenská republika ako jediná z členských štátov Európskej únie má vo svojej vecne príslušnej legislatíve riešenú aj problematiku reexportu liekov. V tejto oblasti ministerstvo zdravotníctva úzko spolupracuje so Štátnym ústavom pre kontrolu liečiv, ktorý môže vývoz lieku zakázať, ak je vývozom lieku ohrozené zdravie a život občanov Slovenskej republiky. Doteraz sme pozastavili vývoz viac ako 55-tisíc balení liekov, ktoré tu zostali pre našich občanov. Rovnako nám klesli o 20 % počty čakajúcich pacientov na operácie od mája 2013 zahájením novej nákupnej politiky štátnou zdravotnou poisťovňou. Veľmi významným krokom do budúcna je pre nás to, že sme ako prví začali skutočne reálne riešiť problém vysokého vekového priemeru a hroziaceho nedostatku všeobecných lekárov. Pripravili sme významné kroky na riešenie situácie v oblasti všeobecného lekárstva, ktorých cieľom je znížiť vekový priemer a zvýšiť kompetencie všeobecného lekára. Od budúceho mesiaca spúšťame rezidentský program, ktorý napomôže príprave nových všeobecných lekárov a od januára 2014 budú rozšírené aj ich kompetencie. Vážené dámy, vážení páni, ako som už povedala, videli ste aj počuli ste, že nielen zákon porušený nebol, ale tvrdenia o tom, že obeť nehody nemala možnosť a nemala, nemala šancu, nie sú pravdivé. Prepájanie týchto dvoch vecí je účelové, klamlivé a musím povedať, že z môjho pohľad nemorálne. Takže opätovne sa pýtam, prečo teda teraz tu spolu sme? Ďakujem veľmi pekne. (Potlesk.)